ഇരുപത് മാസത്തിനിടയിൽ ഏഴുകോടി അക്കൌണ്ടുകൾ പൂട്ടിച്ച് ട്വിറ്റർ . വ്യാജന്മാരെ തടയുന്നതിൻറെ ഭാഗമായാണ് ഈ നീക്കം . ഇതിന് പുറമേ ഒരു കോടി 30 ലക്ഷം അക്കൌണ്ടുകൾ ട്വിറ്റർ സസ്പെൻറ് ചെയ്തിട്ടുണ്ട് . . സംശയം തോന്നുന്ന അക്കൌണ്ടുകളോട് ഫോൺ നമ്പർ വേരിഫിക്കേഷൻ നടത്താൻ ആവശ്യപ്പെടും . ഇതിൽ പരാജയപ്പെടുന്ന അക്കൌണ്ടുകൾ നീക്കം ചെയ്യുകയും വേരിഫൈ ചെയ്യുന്ന അക്കൌണ്ടുകൾ പുനസ്ഥാപിച്ച് നൽകുകയും ചെയ്യും . ട്വിറ്റർ ഉപയോക്താക്കൾക്ക് കൂടുതൽ സ്വതന്ത്ര്യമായ ഇടപെടലുകൾ ഉറപ്പിക്കാനാണ് ട്വിറ്റർ കൂടുതൽ ക്ലീനിങ് പ്രോസസ് നടത്തുന്നത് . കഴിഞ്ഞ ഒക്ടോബർ മാസം മുതൽ നീക്കം ചെയ്യപ്പെടുന്ന അക്കൌണ്ടുകളുടെ എണ്ണത്തിൽ ഇരട്ടി വർദ്ധനവാണ് വന്നിരിക്കുന്നതെന്നാണ് ട്വിറ്റർ സ്രോതസ്സുകളെ ഉദ്ധരിച്ച് വാഷിങ്ടൺ പോസ്റ്റ് റിപ്പോർട്ട് ചെയ്യുന്നത് . 2018 ൻറെ ആദ്യ മൂന്ന് മാസത്തിൽ ഫെയ്സ്ബുക്ക് നടത്തിയ ശുദ്ധികലശത്തിൽ നീക്കം ചെയ്യപ്പെട്ടത് 583 മില്യൺ ഫെയ്സ്ബുക്ക് അക്കൌണ്ടുകളാണ് . തീവ്രവാദ അനുകൂല പ്രചരണങ്ങൾ , വിദ്വേഷം പരത്തുന്ന പോസ്റ്റുകൾ , ലൈംഗിക അതിക്രമങ്ങൾ ചിത്രീകരിച്ചവ തുടങ്ങി കമ്മ്യൂണിറ്റി സ്റ്റാൻഡേഡ്സ് ലംഘിച്ച അക്കൌണ്ടുകളാണ് നീക്കം ചെയ്തത് . വ്യാജ അക്കൌണ്ടുകൾ ഉണ്ടാക്കാനുള്ള ശ്രമങ്ങളെ എല്ലാ ദിവസവും തടയാൻ ശ്രമിക്കുന്നുണ്ടെങ്കിലും ആകെ അക്കൌണ്ടുകളുടെ മൂന്ന് മുതൽ നാല് ശതമാനം ഇപ്പോഴും വ്യാജ അക്കൌണ്ടുകളാണെന്നും ഫേസ്ബുക്ക് സമ്മതിക്കുന്നുണ്ട് .